A4-0081/97

Päätöslauselma Euroopan yhteisöjen ja niiden jäsenvaltioiden sekä Georgian välisen kumppanuus- ja yhteistyösopimuksen taloudellisista ja kaupallisista näkökohdista

Euroopan parlamentti, joka

- ottaa huomioon ehdotuksen neuvoston ja komission päätökseksi Euroopan yhteisöjen ja niiden jäsenvaltioiden sekä Georgian välisen kumppanuus- ja yhteistyösopimuksen tekemisestä, joka tulee korvaamaan vuonna 1989 Neuvostoliiton kanssa tehdyn kauppa- ja yhteistyösopimuksen, johon muodolliset sopimussuhteet nykyään perustuvat,

- ottaa huomioon, että Euroopan yhteisöjen ja niiden jäsenvaltioiden sekä Georgian välinen kumppanuus- ja yhteistyösopimus parafoitiin 15. joulukuuta 1995 ja allekirjoitettiin 22. huhtikuuta 1996,

- ottaa huomioon työjärjestyksensä 148 artiklan,

- ottaa huomioon taloudellisten ulkosuhteiden valiokunnan mietinnön (A4- 0081/97),

A. katsoo, että Transkaukasian maiden, erityisesti Georgian, ja tiettyjen Euroopan maiden välillä on ollut läheisiä historiallisia ja kulttuurisiteitä jo muinaisista ajoista lähtien,

B. katsoo, että Georgia, jolla on yhteisiä rajoja Venäjän ja Turkin kanssa, on osa koko Euroopalle strategisesti erittäin tärkeää aluetta,

C. katsoo, että useat eri konfliktit Transkaukasian alueella horjuttavat alueen maiden taloudellista ja poliittista tasapainoa,

D. ottaa huomioon Georgian ja muiden IVY:yn kuuluvien Transkaukasian valtioiden halun lähentyä Euroopan poliittisia ja turvallisuusrakenteita ja yhdentyä vähitellen avoimeen kansainväliseen järjestelmään,

E. ottaa huomioon Georgian tasavallan ponnistukset markkinatalouden kehittämiseksi, sen sitoutumisen kaupan vapauttamiseen ja aikomuksen liittyä Maailman kauppajärjestöön;

1. Uskoo, että Euroopan unionin on kiireisesti vahvistettava läsnäoloaan Transkaukasian alueella ja tuettava alueen ja erityisesti Georgian poliittista vakauttamista ja taloudellista kehitystä;

2. Toteaa, että demokratian, kansainvälisen oikeuden, ihmisoikeuksien sekä vapaan markkinatalouden periaatteiden kunnioitus on yksi kumppanuus- ja yhteistyösopimuksen perustavanlaatuisista osatekijöistä ja pitää Georgiassa tällä alalla tapahtunutta kehitystä rohkaisevana korostaa kiinnostuneena, että maan sitoutuminen todelliseen talousuudistukseen on, kuten komissio toteaa, mahdollistanut talouden tulokset, jotka ovat IVY-maiden parhaimmistoa;

3. Palauttaa kuitenkin mieliin 14. marraskuuta 1996 antamansa päätöslauselman «georgialaisille parlamentaarikoille ja demokratian edustajille vaadituista kuolemantuomioista tai ankarista rangaistuksista» ((EYVL C 362, 2.12.1996, s. 263)) ja presidentti Shevardnadzen kirjeen Euroopan parlamentin puhemiehelle, missä hän ilmaisee toivomuksensa siitä, että kuolemanrangaistuksen käytön de facto kieltoa jatkettaisiin ((Ilmoitus jäsenille, PE 219.899));

4. Toteaa Transkaukasian alueen olevan strategisesti tärkeä energiasektorinsa vuoksi ja korostaa yhtäläisten passitusehtojen periaatteen tärkeyttä energiatuotteiden viennissä sekä yhteistyön tarvetta alan investointihankkeissa, erityisesti energiatuotteiden kuljetusedellytysten rakentamisessa ja kunnostamisessa, mukaan lukien öljy- ja kaasuputket;

5. Katsoo tämän sopimuksen tukevan kaupan ja sijoitusten kehitykselle myönteistä ilmapiiriä EU:n ja Georgian tasavallan välillä;

6. Toteaa, että yksi tärkeimmistä osatekijöistä EU:n politiikassa, jolla pyritään luomaan Transkaukasiaan kumppanuus- ja yhteistyösopimusten verkosto, on hyvien suhteiden, molemminpuolisen luottamuksen ja alueellisen yhteistyön edistäminen näiden maiden välillä;

7. Katsoo, että kuljetus- ja viestintämahdollisuuksien parantaminen niin Georgian ja sen naapureiden välillä kuin Georgian ja Euroopan unionin välillä on - energiasektorin lailla - erityisen tärkeää; vaatii siksi komissiota, yhdessä Transkaukasian maiden viranomaisten kanssa, tutkimaan, mitkä alat voisivat hyötyä kyseisenlaisista ohjelmista ja esittämään parlamentille ohjelmien tulokset;

8. Vaatii Euroopan unionia ja sen jäsenvaltioita omaksumaan YUTP:n yhteydessä yhteensovitetumman ja aktiivisemman roolin nykyisten poliittisten konfliktien ratkaisemiseksi, jotta voitaisiin edesauttaa yhteistyömahdollisuuksia, vaurastumista sekä kumppanuus- ja yhteistyösopimuksen tarjoamaa vakautta alueella;

9. Vahvistaa, että konfliktien ratkaisun perustana voi olla vain ihmisoikeuksien ja vähemmistöjen oikeuksien kunnioitus sekä alueen valtioiden itsenäisyyden, suvereniteetin ja alueellisen koskemattomuuden puolustaminen; korostaa, että Georgian kanssa solmittu kumppanuus- j a yhteistyösopimus on osoitus EU:n sitoutumisesta maan itsenäisyyden, suvereniteetin ja alueellisen koskemattomuuden tukemiseen;

10. Palauttaa mieliin 14. marraskuuta 1996 antamansa päätöslauselman Abhasian tilanteesta ((EYVL C 362, 2.12.1996, s. 264)), jossa korostettiin, että «tämän konfliktin kestävän ratkaisun olisi kunnioitettava Georgian suvereniteettia ja alueellista integriteettiä Georgian kansainvälisesti tunnustettujen rajojen sisällä," ja pyydettiin komissiota ja neuvostoa «vahvistamaan alueen TACIS- ja ECHO-ohjelmia ja erityisesti vahvistamaan ECHO- ja TACIS-ohjelmien välistä yhteistyötä, jotta rakennettaisiin silta lyhyen aikavälin humanitaarisen avun ja pitkän aikavälin kestävän kehityksen välille»;

11. Kiinnittää huomiota Georgian vaikeaan yhteiskunnalliseen tilanteeseen, jota luonnehtivat työttömyys, suuri pakolaisten määrä sekä koulutus- ja terveydenhoitorakenteiden heikkenevä tila, ja katsoo, että nämä seikat on otettava huomioon tulevissa TACISin osana toteutettavissa toimintaohjelmissa;

12. Panee tyytyväisenä merkille kumppanuus- ja yhteistyösopimuksen luomat rakenteet sellaisilla avainaloilla kuin demokratia ja ihmisoikeudet sekä kulttuuriyhteistyö; korostaa yhteistyön merkitystä laittoman toiminnan torjunnassa, mukaan lukien lahjonta, teollisuusjätteiden laiton kauppa, väärennökset, rahanpesu, huumekauppa ja laiton maahanmuutto;

13. Uskoo lisäksi, että Georgian kehitys riippuu läheisesti muiden Transkaukasian valtioiden kehityksestä ja alueen poliittisesta vakaudesta; pitää siksi tärkeimpänä valtioiden välisten ohjelmien ja alueellisen yhteistyön toteuttamista, erityisesti kuljetusalan TRACECA-ohjelman;

14. Panee merkille Mustanmeren taloudellisen yhteistyön alueen perustamisen kesäkuussa 1992, jonka tavoitteena on luoda rauhan ja vaurauden vyöhyke sekä edistää taloudellista yhteistyötä; ottaa tervetulleena vastaan osanottajien päätöksen perustaa Mustanmeren kehitys- ja kauppapankki Thessalonikiin sekä parhaillaan ratifiointinsa loppuvaiheissa olevan sopimuksen;

15. On sitä mieltä, että kumppanuus- ja yhteistyösopimuksen perusteella Mustanmeren saastumisen torjumiseksi on annettava tukea Mustanmeren strategiselle toimintaohjelmalle, jonka Bulgaria, Georgia, Romania, Venäjä, Turkki ja Ukraina allekirjoittivat vuonna 1996;

16. Katsoo, että unionin olisi tarjottava, yhdessä kansainvälisten rahoituslaitosten kanssa, erityistä taloudellista tukea kansantaloudelliselle vakauttamiselle;

17. Kehottaa puhemiestään välittämään tämän päätöslauselman komissiolle ja neuvostolle sekä Georgian tasavallan hallitukselle.